Slik kan du gjøre deg selv lykkeligere | Stellamagasinet.no
Du kan faktisk velge å være lykkelig. Her forklarer ekspertene deg hvorfor.
9. august 2012 av Kristin Guttormsen Foto: Getty Images
Velg lykken. Vi har funnet lykkeformelen
En artikkel fra avisen The Guardian gikk nylig sin seiersgang på sosiale medier: «Five regrets of the dying» handlet om hva folk på dødsleiet angret på i livet. Det siste punktet lød: «Jeg skulle ønske at jeg hadde latt meg selv være lykkeligere». Dette fikk mange til å stoppe opp. For hvis lykke er et valg, hvorfor velger vi oss ikke bare lykkelige liv?
- Lykke har mange definisjoner, sier Joar Vittersø, professor i samfunnspsykologi ved Universitetet i Tromsø.
Vittersø er en av våre fremste internasjonale fagpersoner innen positiv psykologi, og har forsket i over tjue år på livskvalitet og lykke.
- Én definisjon av lykke er at den består av summen av alle positive tilstander som mennesker erfarer i løpet av et liv, sier han. En annen definisjon handler om generelltilfredshet med livet som et hele.
Vittersø understreker at begge disse definisjonene betrakter lykke som en subjektiv opplevelseskvalitet, og viser til psykologen og nobelprisvinneren Daniel Kahnemans todelte distinksjon: Å være lykkelig i nuet versus å være lykkelig med livet man lever.
- Tilfredshetslykken handler om hvorvidt du er tilfreds med livet ditt som helhet. Er livet ok i forhold til idealet ditt? Mens engasjementslykken handler om intense, gode følelser i korte øyeblikk, sier Vittersø.
Lisa Vivoll Straume er forsker og doktorgradsstipendiat i positiv psykologi ved NTNU og faglig leder for MIND. Hun forsker på hva lykke er og hvordan vi kan få mer av den. Hun presiserer:
- Av de to dimensjonene innenfor lykkeforskning og det gode liv, handler tilfredshetslykken om tilfredshet, velvære og livskvalitet, mens engasjementslykken dreier seg om engasjement, nysgjerrighet og personlig vekst. Tilfredshetslykken henger i større grad sammen med økonomi, mens engasjementslykken er den strevsomme, som vi ikke kan kjøpe for penger.
Straume har også forsket mye på den mentale tilstanden «flyt», som regnes som avgjørende for det gode liv.
- Kort fortalt er flyt en tilstand hvor vi handler intuitivt, blir ett med det vi gjør og hvor skillet mellom selvet og omgivelsene viskes ut. Vi blir så oppslukt at opplevelsen av tid blir fordreid, vi konsentrerer oss fullt om én ting. Flyt er en viktig trigger for positive opplevelser, sier Straume.
Lykken styres av erfaringer og følelser her og nå, men i vår opplevelse av lykke inngår også fortid, fremtid og nåtid.
- Vi fortolker fortid for å fastslå fremtid, og her gjør vi ofte feilvurderinger. Vi ergrer oss over fortiden, og innser ikke at vi står fritt til å velge et annet perspektiv, sier Straume.
- Så dermed er lykke et valg?
- Ja, vi kan velge hvordan vi forholder oss til ulike utfordringer og situasjoner, men det krever mye tankebevissthet.
- Å gjøre gode valg fører til lykke, påpeker psykologiprofessor Vittersø. Det kinkige er at vi ikke alltid er i stand til å ta de valgene som er best for oss.
- Vi står i her og nå-situasjonene og tar dumme valg, ofte fordi vi vektlegger feil ting.
Vittersø trekker frem et vitenskapelig eksempel på amerikanske collegestudenter som trodde de ville bli lykkeligere i en nybygd campus enn i eldre studentboliger. Tre år etter var studentene i nybyggene mindre lykkelige, fordi de ikke tok med i beregningen det gode sosiale miljøet på den gamle campusen. De ble forledet av nye flatskjermer og fancy interiør, og så ikke miljøfaktoren.
- Man bør altså ikke ta en viktig avgjørelse basert på et prangende førsteinntrykk, sier Vittersø.
Å gjøre riktige valg i en tid hvor vi styres sterkt av ytre normer og forventninger blir stadig vanskeligere.
- Vi er mer opptatt av fasade enn før og opplever nok et økende press bort fra å få være «den du egentlig er». Ytre vellykkethet baserer seg på prangende prestasjoner. Men akkurat som prangende boliger leder oss bort fra det som gjør oss lykkelige, så lokker også den prangende vellykketheten oss bort fra de viktige verdiene i livet, tror Vittersø.
Noe som kanskje igjen gjør at vi jager enda mer intenst etter lykken.
- For å ta de kloke valgene som gir oss gode liv, er det viktig å bruke tid på å utvikle en trygg, indre identitet, understreker Vittersø.
Å leve bevisst krever sterkt fokus.
- Kjører du ensidig mot et mål, må du spørre deg: Er dette meg eller er det noen andre som vil at jeg skal nå dette målet? Og dersom du virkelig mener at det er ditt oppriktige jeg som sitter i førersetet, må du både legge konkrete planer og jobbe hardt for å kunne nå målet, sier professoren.
Gjennomføring er et nøkkelord. Lykkelige mennesker scorer høyt på selvkontroll. Hos Lisa Straume og MIND er det nettopp mentale teknikker som bidrar til å trene bevisstheten som gjelder.
- Vi veileder i mental trening på oppmerksomhet, bevissthet og regulering av egne tanker og følelser, med fokus på de styrker og ressurser folk har, sier Straume.
Rett fokus er også essensielt for Viggo Johansen.
Tidlig i 20-årene fant han mer livsglede og en mer autentisk utgave av seg selv som buddhistmunk i India og Nepal. Tjue år senere bruker Johansen lærdommen fra livet som munk samt studiene i filosofi og kognitiv terapi til å undervise i blant annet mindfulness på det mentale treningssenteret Intui i Oslo.
Vi har testet mindfulness
- Du er ikke tankene og følelsene dine. Når vi forstår hvilket kraftfullt verktøy sinnet vårt er, så kan vi velge lykken og et godt liv, sier Johansen.
Vi er styrt av automatiserte prosesser som ligger under mye av det vi gjør. Ofte handler vi på bakgrunn av instinkter og emosjoner som ikke er bra for oss, som frykt og lyst.
- Vi lever og tar beslutninger basert på hvordan vi forstår verden, og håndterer nåtiden med strategier fra fortiden. Det utelukker mye ny informasjon. Hva hvis vi ser verden på en ny måte? spør Johansen.
Johansen mener lykke helt klart er et valg.
- Du kan stå opp av senga og bestemme deg for at dette blir en fantastisk dag! Men da må du ha tilstedeværelse nok til å la «mind» styre over «mood».
For Johansen er lykke noe vi kjenner i hjertene våre.
- Vi skiller mellom lykke og nytelse. Den hedoniske lykken er et velbehag betinget av ytre årsaker. Penger kan gi mye nytelse, men det er en kortvarig lykke. Jeg ser på lykke som en iboende følelse og livsglede som alle mennesker har. Lykke er å leve et sant, sunt og godt liv, ut fra vårt potensiale. Han nevner artikkelen fra The Guardian.
- Ved dødsleiet reflekterer nok mange: «Hvordan levde jeg livet mitt, egentlig? Tok jeg drømmene mine på alvor, eller feiget jeg ut?» De spørsmålene må frem i bevisstheten mens vi er unge og fortsatt kan ta de valgene. Jeg tror ikke det finnes virkelig lykke uten ekte selverkjennelse.
Johansen understreker at dette ikke bare er enkle påstander om å «tenke positivt».
- Med respekt for dem som lever vanskelige liv: Man må starte der man er. Har du mange negative ting i livet ditt, må du ta dem på alvor. Men alle kan bruke mulighetene som ligger i å være menneske til å snu livet til noe bedre.
Målet med et godt liv er ikke alltid lykkefølelsen, men å finne styrke til å takle motgang.
- Du kan legge deg om kvelden og ha det vanskelig, men likevel være takknemlig over livet. Det handler ikke om å unngå ubehaget, men om å ta livet sitt på alvor, sier Johansen.
Styrke og kontroll kan du hente i en klar og fokusert oppmerksomhet. Ta et steg til siden. Se livet ditt utenfra. Hvor har du fokuset ditt til en hver tid?
- Vi må trene på å velge å gjøre det som er godt for oss. Våre muligheter til endring er uendelige, og det er en overveldende evidens på at hjernen responderer veldig bra på trening, sier Johansen.
Dette bekrefter forsker Lisa Straume.
- Den nyeste forskningen viser at mindfulness fører til fysiske endring i områder av hjernen som styrer selvregulering. Ved mental trening lager du nye, flere og sterkere forbindelser mellom hjerneceller. Ved målrettet og systematisk innsats automatiseres både tankestrategier, oppmerksomhetsfokus og nye tankesett. Slik kan du oppnå endring og utvikling.
Mennesket har vært opptatt av lykke til alle tider, men Viggo Johansen tror at dagens lykkejag også er et moderne velstandsfenomen.
- Mange føler nok en tomhet. Vi har alt og skal føle oss lykkelige, men så er vi ikke det.
- Kan vi bli ulykkelige av å jage lykken?
- Ja, hvis det blir enda en ting vi skal prestere. Vi skal være vellykkede og lykkelige, og så får vi det ikke til.
Er du fanget i en dårlig spiral, er det likevel håp for et lykkelig liv. Viggo Johansen mener vi bør snu på flisa og ta valg ut fra de gode følelsene.